Marco Licinio Craso

**Marco Licinio Craso** (en latín, *Marcus Licinius P. f. M. n. Crassus),* nado na Roma antiga no 115 a.C. e finado no 53 a.C., foi, na súa época, un dos homes máis ricos de Roma e recibiu por iso o cognome de Dives. Foi cónsul por dúas veces, no 70 e no 55 a.C., ambas xunto a Pompeio. Aínda así, a súa influencia no mundo político era limitada polo feito de ser un home ligado ao mundo dos negocios, o que non era considerado propio para un senador. Así, Craso aliouse ao patricio mozo Xulio César como o seu provedor de fondos. Chegou finalmente ao poder formando, con César e Pompeio, o Primeiro triunvirato. Craso morreu na batalla de Carrhae cando comandaba dunha expedición contra os partos que acabou nun desastre completo, principalmente debido a falta de preparación da mesma expedición. Este fallo valeulle ser recordado na expresión popular *erro craso*, que invoca a súa tráxica morte.

Craso tiña innumerables negocios e propiedades, pero unha das súas formas máis peculiares de gañar diñeiro era a súa brigada anti-incendio. Os incendios eran relativamente comúns en Roma. Cando unha casa prendía lume, a brigada de Craso chegaba cun carro con auga, extinguía o lume e logo revindicaba o cobro dos seus servizos. A casa pasaba a pertencer a Craso e o antigo habitante tiña que pagar alugueiro.

Craso foi tamén comandante das forzas que extinguiron a rebelión de escravos liderada por Espártaco, o que lle proporcionou popularidade e poder.

## Traxectoria 
### Orixes 
Marco Licinio Craso pertencía á *gens* Licinia, unha antiga e respectada familia plebea de Roma. Os Licinios adoitan seren considerados unha das familias plebeas máis importantes de Roma,cuxo ascenso comezara a finais do século III a. C. e os Craso foron (na súa maior parte) a rama máis prominente desta familia.

Había tres ramas principais da casa dos Licinios Craso nos séculos II e I a. C., e xurdiron moitos erros nas identificacións e liñaxes debido á uniformidade da nomenclatura romana, a suposicións modernas erróneas e á desigualdade da información entre as xeracións. Ademais, o cognomen *Dives* dos *Craso Divites* significa rico ou adiñeirado, e dado que Marco Craso, era coñecido pola súa enorme riqueza, isto contribuíu a suposicións precipitadas de que a súa familia pertencía aos *Divites*. Pero ningunha fonte antiga lle outorga a el nin ao seu pai o cognomen *Dives*; mesmo, Plutarco di que a súa gran riqueza foi adquirida en lugar de herdada, e que foi criado en circunstancias modestas.

Marco Licinio Craso, foi o segundo de tres fillos do eminente senador e *vir triumphalis* Publio Licinio Craso (cónsul no 95 a. C., censor no 89 a. C.). Esta liñaxe non descendía dos ricos Crassi Divites, aínda que a miúdo se supón que si o era. O irmán máis vello, Publio (nado arredor do 116 a. C.), morreu pouco antes da Guerra Itálica, e o pai e o irmán máis novo de Craso foron asasinados ou quitáronse a vida en Roma, no inverno do 87-86 a. C., cando eran perseguidos polos partidarios de Caio Mario, tras a súa vitoria no *Bellum Octavianum*. Craso tivo a infrecuente distinción de casar coa súa esposa Tertula despois de que esta quedase viúva co seu irmán.

O avó de Craso, co mesmo nome, Marco Licinio Craso (pretor c. 126 a. C.), recibiu en broma o alcume grego *Agelastus* (o que non ri ou o severo) polo seu contemporáneo Caio Lucilio, o inventor da sátira romana, quen afirmou que sorriu unha vez na súa vida. Este avó era fillo de Publio Licinio Craso. O irmán deste último, Caio Licinio Craso (cónsul no ano 168 a. C.), escribiu a terceira liña dos Licinios Craso da época, o máis famoso dos cales foi Lucio Licinio Craso, o maior orador romano antes de Cicerón e heroe e modelo da infancia deste último. Marco Craso tamén foi un orador talentoso e un dos avogados máis enérxicos e activos do seu tempo.

## Notas 
;Referencias

## Véxase tamén 
### Bibliografía 
#### Fontes clásicas 
* Asconio. 

#### Fontes modernas 
* 
* 
*